Flemming Møller Mortensen (S), 2025-03-27:
Tak for det.
Jeg vil sige til forslagsstillerne fra Dansk Folkeparti, at Socialdemokratiet støtter ikke det her beslutningsforslag.
Til gengæld kan jeg sige, at i Socialdemokratiet er og har vi meget længe været enige i og ment, at Danmark som udgangspunkt ikke skal give langsigtet udviklingsbistand til stater, der nægter at tage imod egne statsborgere.
Det indgik i Socialdemokratiets udviklingspolitiske udspil, som kom helt tilbage i 2018, og som hed »Retfærdig og realistisk«.
Det var et led i, at vi kom med et forslag til en hjemsendelsesreform, og det blev også siden hen indskrevet som et fast princip i Danmarks udviklingspolitiske strategi for perioden 2021 til 2025, hvad udenrigsministeren også har nævnt.
Dengang sad jeg selv som udviklingsminister.
Jeg ved, hvordan debatten pågik, og jeg registrerede med meget stor glæde, at ikke mindre end otte partier i Folketinget støttede og bakkede op omkring den udviklingspolitiske strategi.
Jeg mener så absolut, at det er et princip, vi skal fastholde, også i kommende udviklingspolitiske strategier.
Som udenrigsministeren allerede har redegjort for, er der på nuværende tidspunkt ingen af de tredjelande, der modtager langsigtet udviklingsbistand fra Danmark, som ikke i et vist omfang samarbejder med os om tilbagetagelse af egne statsborgere.
Og selv om der i konkrete sager godt kan være ting, der volder problemer, er der altså ingen lande, der modtager vores bistand, uden at de har et samarbejde med os.
Som ministeren på samme måde har redegjort for, er det altså ikke muligt, i forhold til de principper, vi dækker os ind under i forhold til OECD og deres DAC-principper, at indsætte krav om at tilbagetage af egne statsborgere på baggrund af konkrete udviklingsaftaler.
Og det var aftalepartnerne enige om, da vi drøftede det tilbage i 2021.
Jeg anerkender, at Dansk Folkeparti ikke var med der.
DF var med langt ind i forhandlingerne, og jeg tror måske, at årsagen til, at Dansk Folkeparti ikke tilsluttede sig aftalen, var, at de ikke gik ind for 0,7 pct. i udviklingsbistand, som alle andre partier gjorde.
Vi vedkendte os dengang, at vi ikke kunne indskrive det mere tydeligt, set i forhold til hvad der er OECD's DAC-principper.
Jeg vil også dvæle ved det, som udenrigsministeren har sagt om, hvordan det i øjeblikket står til med antallet afviste asylansøgere, og der må vi bare sige, at for ganske få år siden, var tallet ikke 320, som udenrigsministeren siger; der var det over 1200.
Det siger jeg for også at vise, hvilken positiv udvikling der har været på det her område, og hvordan politiske initiativer og aftaler og flertal i Folketinget har sat rammerne for, at det her skulle være stramme aftaler med konsekvens.
Jeg er rigtig stolt af, som det allerede er nævnt, at kun ganske få lande i verden bakker op om FN’s principper om at yde mindst 0,7 pct. af bni til udviklingsbistand.
Det er et kendetegn ved Danmark, at vi gør det, og jeg anerkender i den grad, at udenrigsministeren allerede har sagt, at det princip, vi også gjorde brug af i 2021, er at sige, at hvis man vil være med i en ny udviklingspolitisk aftale, skal man også bakke det princip op, altså princippet om at yde mindst 0,7 pct. i udviklingsbistand.
Det er et hæderstegn ved Danmark, og jeg har selv oplevet, også i min tid som minister, hvordan der blev klappet anerkendende og givet udsagn om, at det er rigtig godt, og vi gør det jo sammen med meget ligesindede lande.
Så lad der hermed være argumenteret for, hvorfor Socialdemokratiet ikke støtter det her beslutningsforslag.
Jeg er blevet bedt om her fra talerstolen at give udtryk for det samme i forhold til SF, som også stemmer i mod beslutningsforslaget.